રશિયામાં નવ દિવસ બાદ ફિફા વર્લ્ડ કપ ટુર્નામેન્ટનો પ્રારંભ થશે અને તે સાથે જ સમગ્ર જગત એક મહિના સુધી ફૂટબોલમય બની જશે. રશિયામાં 14 જૂનથી 15 જૂલાઈ દરમિયાન એક મહિના સુધી ફૂટબોલનો મહાકુંભ ચાલશે. ફૂટબોલનો આ 20મો વર્લ્ડ કપ છે. વર્લ્ડ કપમાં બ્રાઝિલનો દબદબો રહ્યો છે અને તેણે સૌથી વધુ પાંચ વખત વર્લ્ડ કપ જીત્યો છે. જોકે, ફૂટબોલની ટ્રોફી ઊંચકવી પ્રત્યેક ફૂટબોલરનું સપનું હોય છે પરંતુ ફૂટબોલ ટ્રોફી પાછળનો ઈતિહાસ તેના જેટલો જ રોમાંચથી ભરેલો રહ્યો છે. ફિફા ફૂટબોલ વર્લ્ડ કપની પ્રથમ ટ્રોફીનું નામ ગોડેસ ઓફ વિક્ટરી રાખવામાં આવ્યું હતું જેને વિક્ટરી ટ્રોફી તરીકે પણ ઓળખવામાં આવે છે. બાદમાં આ જ ટ્રોફીનું નામ જૂલ્સ રિમેટ ટ્રોફી કરવામાં આવ્યું હતું. બ્રાઝિલ ત્રીજી વખત ચેમ્પિયન બન્યું ત્યારે તેને આ ટ્રોફી કાયમ માટે આપી દેવામાં આવી હતી. 1976થી ઉપયોગમાં લેવામાં આવતી વર્તમાન ટ્રોફીને ફિફા ટ્રોફી કહેવામાં આવે છે.